**Zásady správania účastníkov lyžiarskeho výcviku**

Počas výcviku (vrátane cesty tam a späť) sa riadiť **týmito pokynmi a školským poriadkom**:

* dodržiavať prísny zákaz fajčenia, požívania alkoholických nápojov, drog,
* dodržiavať denný program výcviku, zúčastňovať sa na besedách a spoločensko-zábavnom programe – výnimku udeľuje vedúci výcviku,
* zákaz opustiť objekt, v ktorom sú žiaci ubytovaní, bez vedomia vedúceho dňa, resp. vedúceho výcviku,
* k personálu objektu sa správať slušne a zdvorilo,
* uhradiť škody, ktoré spôsobili počas pobytu v ubytovacom objekte,
* služba dňa z radov účastníkov výcviku sa riadi pokynmi vedúceho dňa a programu dňa,
* každý účastník je zodpovedný za poriadok na izbe – izby sa bodujú
* každý účastník výcviku je povinný nastúpiť na výcvik včas, výnimku udeľuje lekár (po konzultácii s vedúcim výcviku a vedúcim príslušného družstva),
* každý člen družstva je povinný riadiť sa počas výcviku pokynmi vedúceho družstva, člen družstva bez vedomia vedúceho družstva nesmie opustiť svojvoľne družstvo,
* každý účastník výcviku je povinný nastúpiť na výcvik s výstrojom, ktorý zodpovedá bezpečnostným parametrom (stav lyží, viazania, prilba),
* Počas presunov autobusom všetci účastníci dodržiavajú pravidlá slušného správania a komunikácie, udržiavajú svoje miesto v poriadku, nekonzumujú jedlo a nepijú nápoje
* Účastníci lyžiarskeho kurzu používajú mobilné telefóny len v stanovenom čase podľa pokynov vedúceho
* Každý účastník dodržiava denný program. Po večierke sa zdržiava na vlastnom lôžku.
* Každý účastník musí strpieť prehliadku osobných vecí, či dychovú skúšku.

Každý účastník výcviku je povinný dodržiavať zásady bezpečného správania na svahu **(tzv. biely kódex).**

1. Ohľaduplnosť k iným osobám

Každý lyžiar a snowboardista je povinný správať sa tak, aby neohrozil život, zdravie alebo majetok, alebo nespôsobil škodu sebe alebo inému.

2. Ovládanie rýchlosti a spôsobu jazdy

Každý lyžiar a snowboardista musí mať prehľad pred sebou. Každý lyžiar a snowboardista musí prispôsobiť jazdu a rýchlosť jazdy povahe a stavu lyžiarskej trate a svojim schopnostiam a možnostiam, terénu, poveternostným a snehovým podmienkam, ako aj počtu lyžiarov alebo snowboardistov na lyžiarskej trati.

3. Voľba smeru jazdy

Lyžiar a snowboardista je povinný smer jazdy voliť tak, aby neohrozil pred ním jazdiaceho lyžiara alebo snowboardistu. Lyžiar a snowboardista, ktorý jazdí za iným lyžiarom alebo snowboardistom, je povinný dbať na dostatočný odstup, aby lyžiarovi alebo snowboardistovi vpredu ponechal voľný priestor pre smer a spôsob jazdy.

4. Predbiehanie

Predbiehať možno sprava aj zľava tak, aby predbiehaný lyžiar alebo snowboardista mal dostatočný priestor pre smer aj spôsob jazdy.

5. Vjazd na trať a rozjazd po zastavení

Lyžiar a snowboardista, ktorý vchádza na lyžiarsku trať alebo po zastavení chce opäť pokračovať v jazde, je povinný sa presvedčiť, či sa zhora alebo zdola nepribližuje iná osoba, aby neohrozil seba ani iných.

6. Zastavenie a státie

Lyžiar a snowboardista nesmie bezdôvodne zastaviť a stáť na zúžených a neprehľadných častiach lyžiarskej trate. Lyžiar alebo snowboardista, ktorý spadol, musí takéto miesto čo najrýchlejšie opustiť.

7. Výstup a zostup

Osoba, ktorá stúpa alebo schádza po lyžiarskej trati, musí použiť okraj lyžiarskej trate.

8. Rešpektovanie označenia a pokynov

Každý lyžiar a snowboardista musí dodržiavať označenie na lyžiarskej trati a dodržiavať pravidlá správania sa na lyžiarskej trati a riadiť sa pokynmi prevádzkovateľa lyžiarskej trate.

9. Poskytnutie pomoci

Pri úraze na lyžiarskej trati je každý lyžiar a snowboardista povinný podľa svojich schopností a možností poskytnúť pomoc a bezodkladne oznámiť úraz prevádzkovateľovi lyžiarskej trate a/alebo Horskej záchrannej službe a/alebo inej oprávnenej osobe (lyžiarska služba, orgán verejnej správy), zotrvať na mieste úrazu do poskytnutia pomoci povereným zamestnancom prevádzkovateľa a/alebo Horskou záchrannou službou.

10. Bezpečnosť lyžiarskej výstroje

Lyžiar a snowboardista môže používať lyžiarsku výstroj len v stave, v ktorom výrobca zaručuje bezpečnosť pri používaní výrobku a zabezpečenú proti samovoľnému uvoľneniu lyže alebo inej súčasti lyžiarskej výstroje.

11. Osobitná bezpečnosť

Lyžiar a snowboardista mladší ako 15 rokov je povinný na lyžiarskej trati chrániť si hlavu riadne upevnenou ochrannou prilbou.

12. Preukázanie totožnosti

Ak došlo na lyžiarskej trati k nehode, každý účastník, prípadne svedok nehody je povinný preukázať základné údaje o svojej osobe Horskej záchrannej službe, lyžiarskej službe, orgánu verejnej moci alebo zamestnancom prevádzkovateľa.

13. Vstup na lyžiarske trate

Počas prevádzkového času môže vstupovať na lyžiarsku trať iná osoba než lyžiar a snowboardista a osoba, ktorá poskytuje pomoc zranenému, len so súhlasom prevádzkovateľa. Pred zahájením a po skončení prevádzky dopravných zariadení je vstup na lyžiarske trate a lyžiarske trasy zakázaný.

Svojím podpisom potvrdzujem, že dňa 25.01.2024 som bol/-a riadne poučený/-á o zásadách správania sa na lyžiarskom výcviku, poučeniu som správne porozumel/-a a so zásadami plne súhlasím.